FI Euroopan unionin virallinen lehti C 198/39

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 198/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”PEMENTO DE MOUGÁN”

EY-N:o: ES-PGI-0005-01133 – 26.7.2013

SMM ( X ) SAN ( )

1. Nimi

”Pemento de Mougán”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Pemento de Mougán on Capsicum annuum, L. -lajin paikallisen ekotyypin ”Pemento de Mougán” hedelmä. Se on raakana vihreä ja kypsänä punainen puolikova hedelmä. Muotonsa perusteella (A4, Pochard, 1966) se luokitellaan tyyppiin CMV3L (kolmilohkoinen kulmikas ns. morro de vaca); hedelmät korjataan vihreinä (ennen kypsymistä) ja ne on tarkoitettu pidettäväksi kaupan tuoreina.

Kulutukseen saatettavalla tuotteella on seuraavat ominaisuudet

— Muoto: pitkittäisleikkaukseltaan nelikulmainen ja poikkileikkaukseltaan hieman uurteinen, ja hedelmän kärjessä on kolme tai neljä ulkonevaa kulmaa.

— Paino: 6–15 grammaa kappale.

— Pituus: 3–6,5 cm.

— Leveys: 2,5–4 cm.

— Kanta: 2–5 cm, aina hedelmää lyhyempi, jäykkä ja käyrä.

— Kuori: tummanvihreä, kiiltävä.

— Seinämän/mallon paksuus: ohut, noin 1,5 mm.

— Suutuntuma: hienosyinen ja mehukas rakenne, mieto, hieman ruohomainen ja toisinaan tulinen maku, kohtalaisen voimakasarominen.

3.3 Raaka-aineet (ainoastaan jalostetut tuotteet)

–

3.4 Rehu (ainoastaan eläinperäiset tuotteet)

–

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien viljelyvaiheiden on tapahduttava yksilöidyllä maantieteellisellä alueella, jolla vallitsevat luonnonolosuhteet ovat ihanteelliset tämän paprikan paikallisen ekotyypin kehittymiselle.

Ainoastaan valikoituihin linjoihin kuuluvia siemeniä voidaan käyttää, koska näin voidaan taata mahdollisimman korkealaatuinen tuote.

Kylvöalustan valmistelu ja kylväminen tapahtuvat joulu- ja tammikuun välisenä aikana. Kun siemenet ovat itäneet ja taimet kasvaneet noin 5 cm:n korkuisiksi, ne koulitaan ja istutetaan kasvatusalustan kennoihin. Myös kylvö avomaalle ja taimien myöhempi siirtäminen on sallittua.

Viljely tapahtuu avomaalla tai kasvihuoneessa. Avomaaviljelyssä taimet istutetaan huhti- ja kesäkuun välisenä aikana; istutustiheys on 3–6 tainta neliömetriä kohti. Kasvihuoneviljelyssä istutus tapahtuu maalis- tai huhtikuussa, ja istutustiheys on 2–4 tainta neliömetriä kohti.

Sadonkorjuu tapahtuu käsin, ja se tehdään niin usein kuin on tarpeen korkealaatuisen sadon varmistamiseksi. Käytettävän välineistön (työkalut, laatikot jne.) ja työn on oltava sellaista, että tuote ei pääse vahingoittumaan. Hedelmät siirretään varastoihin jalostuskäsittelyä varten mahdollisimman nopeasti laatikoissa tai muissa kovasta materiaalista tehdyissä astioissa, jotta voidaan välttää litistymisvaara. Lasti on purettava varovasti, jotta hedelmät eivät pääse vahingoittumaan pudotessaan.

Sadonkorjuu ja kaupan pitäminen alkaa tavallisesti 1. kesäkuuta ja päättyy 15. marraskuuta. Sallittu enimmäistuotos on avomaaviljelyssä 6 kg neliömetriä kohti ja kasvihuoneviljelyssä 8 kg neliömetriä kohti, mutta näitä arvoja voidaan tarvittaessa muuttaa viljelykauden sääolojen mukaan.

3.6 Viipaloimista, raastamista, pakkaamista jne. koskevat erityiset tiedot

Tuote pakataan yksilöidyllä maantieteellisellä alueella (Guntínin kunta), jotta voidaan tehokkaasti suojata Pemento de Mougán -paprikan laatu ja erityisominaisuudet. Tämä on perusteltua, koska tuoreena kaupan pidettävä tuote on herkkä ja helposti pilaantuva; sen vuoksi on tarpeen, että pakattavaksi valittavia tuotteita käsitellään erityisen varovaisesti ennen pakkaamista ja sen aikana. Pakkaaminen tapahtuu tavallisesti 24 tunnin kuluessa sadonkorjuusta. Valinta tapahtuu joko viljelypaikalla tai pakkaamossa, ja sen tarkoituksena on sekä todeta, että tuotteella on määrätyt morfologiset ominaisuudet, että hylätä sellaiset paprikat, joiden maku on liian tulinen – ominaisuus, joka voimistuu, jos tuotteen koko kasvaa, muoto on epäsäännöllinen tai malto on liian kova. Kokemuksensa perusteella alueen viljelijät osaavat lähes vaistomaisesti tunnistaa nämä ominaisuudet.

SMM-tuote ”Pemento de Mougán” pidetään kaupan läpinäkyvissä polyeteenipusseissa, joiden vetoisuus on 200–400 grammaa tuotetta. Myös muut pakkauskoot ja -materiaalit voidaan sallia elintarvikelainsäädännön sallimissa rajoissa.

3.7 Merkintöjä koskevat erityiset säännöt

Suojatulla maantieteellisellä merkinnällä ”Pemento de Mougán” kaupan pidettävien paprikoiden pakkauksissa on oltava kutakin tuottajaa/pakkaajaa vastaava alfanumeerisella koodilla varustettu, valvontaelimen tarkastama ja käyttöön hyväksymä kaupallinen etiketti sekä SMM-tuotteen oma (taka)etiketti sekä alla kuvattu suojatun maantieteellisen merkinnän virallinen tunnus:

4. Maantieteellisen alueen tarkka rajaus

Suojatun maantieteellisen merkinnän ”Pemento de Mougán” maantieteellinen alue käsittää Lugon maatalousalueella Galiciassa sijaitsevan Guntínin kunnan alueen kokonaisuudessaan.

5. Yhteys maantieteelliseen alueeseen

5.1 Maantieteellisen alueen erityisyys

Yksilöity alue on ilmasto- ja maaperäolosuhteiltaan yhtenäinen. Se on ympäröivien vuorijonojen suojaama laaksoalue, jolla vallitsee erityinen mikroilmasto ja jonka maaperä soveltuu erinomaisesti tämäntyyppiseen viljelyyn. Maaperä koostuu enimmäkseen tuliperäisestä (graniitti) ja metamorfisesta kiviaineksesta (liuskekivi, liuske ja jossain määrin kvartsi). Rakenteeltaan maa on erittäin hiekkapitoista, ja se luokitellaan runsaasti orgaanista ainesta sisältäväksi hiekkamullaksi, jonka pH-arvo on alhainen.

Muuhun Galiciaan verrattuna tällä länsituulilta suojassa olevalla alueella sataa vähän, noin 1 000 millimetriä. Näin ollen on kyseessä eräänlainen sateen katvealue, jolla noin 130 päivänä sademäärä on vähintään 1 millimetriä.

Keskilämpötila on kesällä 17,2 °C, syksyllä 12,5 °C, talvella 6,7 °C ja keväällä 10,5 °C. Korkein keskilämpötila on kesällä 23,4 °C, syksyllä 17,2 °C, talvella 9,9 °C ja keväällä 15,3 °C. Alhaisin keskilämpötila on kesällä 11,1 °C, syksyllä 7,8 °C, talvella 3,5 °C ja keväällä 5,6 °C.

Alueen erityisyyden suhteen on syytä korostaa myös inhimillisten tekijöiden merkitystä. Alueen viljelijät ovat noudattaneet perinteisiä käytäntöjä, säilyttäneet ja valikoineet parhaat kasvit ja samalla mukauttaneet tuotantomenetelmänsä paikallisiin olosuhteisiin, mikä on ratkaisevaa tämän tuotteen kannalta. Paikalla tapahtuva valikointi, johon sisältyy myös sen valvominen, ettei kehity ei-toivottuja hybridejä, on ollut ratkaiseva tekijä tasalaatuisen paprikan tuotannossa.

5.2 Tuotteen erityisyys

Kyseessä on paikallinen ekotyyppi, joka on sopeutunut tuotantoalueen olosuhteisiin. Sen erityispiirteitä ovat muoto (pieni, vihreänä kulutettava paprika), ohut malto sekä aistinvaraiset ominaisuudet, joihin kuuluvat hienosyinen ja mehukas rakenne ja makea, hieman ruohomainen ja toisinaan tulinen maku.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Pemento de Mougán on paikallinen ekotyyppi, jota Guntínissa on viljelty jo kauan. Tuotannon rajallisen määrän ja pitkään paikallisena säilyneen luonteen vuoksi lajikkeen viljely ei ole levinnyt yksilöidyn maantieteellisen alueen ulkopuolelle. Todistettavasti eräät alueelta pois muuttaneet ovat silti vieneet kyseistä kasvia muualle Espanjaan paprikantuotantoa varten kuitenkin aina ilman suurempaa menestystä, mikä on osoitus tuotantoekosysteemin merkityksestä tuotteen ominaisuuksille.

Nimitys ”Mougán” on maantieteellinen nimi; se vastaa Guntínin kuntaan kuuluvaa seurakuntaa, joka oli pääkaupungin markkinoille tarkoitettujen paprikakuljetusten lähtöpaikka. Seurakunta sijaitsee lähellä Mosteiron seurakuntaa, jonka alueella sijaitsevassa luostarissa tämän paprikan valikointi ja viljely perimätiedon mukaan sai alkunsa.

Yksilöidyllä alueella vallitsevat Pemento de Mougán -paprikan viljelyn kannalta ihanteelliset olosuhteet, toisin sanoen korkea suhteellinen kosteus, kohtuullinen lämpötila, vähäiset lämpötilanvaihtelut, hieman hapan maaperä ja riittävät ilmavirtaukset, jotka edistävät siitepölyn siirtymistä kasvien välillä. Kostea ilmasto lauhoine kesineen ja vähäisine lämpötilanvaihteluineen on hyvin tärkeä tekijä Pemento de Mougán -paprikan erityisominaisuuksien ja etenkin sen mallon paksuuden ja rakenteen kannalta. Lisäksi on syytä mainita paikallisten viljelijöiden erityisosaaminen. Vuosien mittaan he ovat valikoineet olosuhteisiin parhaiten soveltuvat kasviyksilöt, joista saatiin laadukkaimpia paprikoita, minkä seurauksena kehittyi juuri tämä kyseiselle alueelle luonteenomainen ekotyyppi.

Pemento de Mougán -paprika juontaa juurensa 1700-luvun puolivälistä ja liittyy Ferreira de Pallaresin luostariin, jonka alaisuuteen kuului myös Mosteiron seurakunnassa Mougánin lähellä sijainnut luostari. Perimätiedon mukaan paprikansiemenet kulkeutuivat alueelle munkkien mukana.

Perinteisesti paprikaa myytiin Lousadan, Portomarínin ja Grolosin markkinoilla ja etenkin maakunnan pääkaupungin Lugon torilla.

Hankintaluettelossa ”Mapas nacionales de abastecimientos del ministerio de industria y comercio de la provincia de Lugo” on kirjallinen viittaus vuosilta 1943–1946 tämän tuotteen viljelyyn Guntínin kunnassa. Tuote mainitaan myös vuoden 1962 maatalousrekisterissä.

Kyseiseen tuotteeseen liittyvien juhlien ja menekinedistämistapahtumien osalta on mainittava vuodesta 1997 lähtien elokuun ensimmäisenä perjantaina vuosittain järjestettävä Pementada de Mougán. Lisäksi Grolosin seurakunnassa on vuodesta 1999 järjestetty 14. elokuuta paprikan ympärille keskittyvä juhla, ja elokuun viimeisenä sunnuntaina kunnassa vietetään Festa do Pemento de Mougán -juhlaa.

Tuotteen rekisteröiminen suojatuksi maantieteelliseksi merkinnäksi perustuu näin ollen sen erityisominaisuuksiin, jotka liittyvät alueeseen, koska kyseessä on tämän maantieteellisen alueen olosuhteisiin sopeutunut, paikallisten viljelijöiden vuosisataisen valikointityön tuloksena kehittynyt paprikan ekotyyppi.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

Diario Oficial de Galicia nro 101, 29.5.2013.

http://www.xunta.es/dog/Publicados/2013/20130529/AnuncioG0165-210513-0008_es.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.